غلام محمد گھوٹوی

ضلع بہاولپور دے عالماں تے مشائخاں وچوں ساریاں توں اُچا تے اعلیٰ مقام شیخ الجامعہ مولانا غلام محمد گھوٹوی دا ہا۔ آپ ہوریں دینی تعلیم دے ادارے جامعہ عباسیہ بہاولپور دے صدر معلم ہن ، اصول فقہ، علم حدیث اَتے الہیات دے وݙے عالم تے ماہر ہن ۔ انہاں اپݨے علاقے وچ دینی علم دی روشنی کھنڈائی تے خود شہر بہاولپور کوں شہرت ݙیوائی ۔ شیخ الجامعہ موصوف دی قیادت وچ مرزائیاں دا مقدمہ جِت گھدا ڳیا۔ اے انہاں دی اہلیت تے علمیت دا ہک عملی مظاہرہ ہا تے ضلع بہاولپور بلکہ ریاست بہاولپور دے ہر چھوٹے وݙے شخص دے دل وچ انہاں دی عزت اَتے وقار قائم تھی ڳیا۔ 

انہاں کنوں دینی علم دا فیض حاصل کرݨ والیاں ایہو جیہاں ہستیاں شامل آ تھیاں جنہاں نہ صرف بر صغیر وچ بلکہ افغانستان ،ر وس ، ترکستان ، ایران تے عرب ملکیں وچ وی دینی علم دے ݙیوے ونڄ ٻالیے تے اپݨے استاد محترم دا ناں روشن ونڄ کیتا۔ شیخ الجامعہ موصوف پیر مہر علی شاہ گولڑوی دے ہتھ تے بیعت کیتی ہوئی ہئی اَتے اپݨے پیر دے وݙے عقیدت مند ہن ، انہاں دے پیر و مرشد وی انہاں اُتے ٻہوں لطف و کرم کریندے ہن ۔ اپݨے پیر و مرشد دے آکھے تے شیخ الجامعہ غلام محمد گھوٹوی مسلم لیگ وچ شامل تھی ڳے ہن ۔ شیخ الجامعہ موصوف 9 مارچ 1948ء کوں اپݨے مالک حقیقی ݙو ٹُر ڳے ۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء